अमृतसर में 129.5MM पानी बरसा; 53 साल पुराना रिकॉर्ड टूटा; 18 तक बारिश के आसार
Punjab Weather Temperature - [Kaisa Rahega Aaj Mausam] - बिपरजॉय साइक्लोन आज गुजरात के तट के साथ टकराएगा। लेकिन इसका असर पंजाब में पहले से ही दिखने लगा है। तूफान बिपरजॉय और वेस्टर्न डिस्टरबेंस के बीच पंजाब में 18 जून तक बारिश के आसार बने हुए
बिपरजॉय साइक्लोन आज गुजरात के तट के साथ टकराएगा। लेकिन इसका असर पंजाब में पहले से ही दिखने लगा है। तूफान बिपरजॉय और वेस्टर्न डिस्टरबेंस के बीच पंजाब में 18 जून तक बारिश के आसार बने हुए हैं। अचानक से बादल छाएंगे, बारिश होगी और अगले ही पल धूप खिलेगी। जिससे उमस बढ़ेगी।
मौसम विभाग के मुताबिक बीते दिन मालवे के कुछ हिस्सों को छोड़ अधिकतर पूरे पंजाब में बारिश देखने को मिली। अमृतसर में 26 किमी की रफ्तार से हवाएं चलीं। लुधियाना में पेड़ गिरने से एक मोटरसाइकिल सवार की मौत हो गई। अमृतसर में बीते 24 घंटों में 129.5 MM बारिश रिकॉर्ड की गई है, जिसने 30 जून 1970 को हुई 92.6MM बारिश का रिकॉर्ड भी तोड़ दिया है।
समान्यता जून महीने में अमृतसर में रोजाना अत्यधिक 38.9MM और पूरे महीने में सामान्य 89.9MM बारिश दर्ज की जाती है। इतना ही नहीं, अमृतसर में ओलावृष्टि भी हुई।
5 फ्लाइट्स दिल्ली डायवर्ट
बीती शाम से मौसम खराब होने का असर हवाई यातायात पर भी देखने को मिला। कोलकाता, कुआलालम्पुर और दिल्ली से अमृतसर आने वाली कुल 5 फ्लाइटों को रास्ते में ही मोड़ दिल्ली के इंदिरा गांधी एयरपोर्ट पर इमरजेंसी लैंड करवाना पड़ा। तेज हवाओं व बारिश के बीच ATC ने फ्लाइट्स को अमृतसर लैंड होने की अनुमति ही नहीं दी।
बिजली पर दिखा असर
पंजाब के कई हिस्सों में चली तेज हवाओं से बिजली विभाग का भी काफी नुकसान हुआ है। अमृतसर के जंडियाला गुरु, अजनाला रोड और सरहदी इलाकों के अलावा लुधियाना जिले में तेज हवाओं ने काफी नुकसान पहुंचाया। बिजली की तारें टूटने से कई इलाकों में बीते दिन से लाइट नहीं है।
तापमान में भारी गिरावट
बारिश के कारण पंजाब का औसतन तापमान 2.9 डिग्री और सामान्य से 3.6 डिग्री कम दर्ज किया गया है। लुधियाना में न्यूनतम तापमान बीते दिन से 6.5 डिग्री, अमृतसर में 5.3 डिग्री, मुक्तसर में 3.4 डिग्री, बठिंडा में 3.8 डिग्री और फरीदकोट में बीते दिन के मुकाबले 5.4 डिग्री तक गिरावट आई है।
18 तब बारिश का अलर्ट
पंजाब में मौसम विभाग ने 18 जून तक बारिश होने के आसार बताए हैं। यह मौसम पूरे पंजाब में बना रहेगा। दरअसल, एक तरफ बिपरजॉय चक्रवात और दूसरी तरफ वेस्टर्न डिस्टरबेंस के कारण पंजाब पर दबाव पैदा हो रहा है। जिस कारण यहां 18 जून तक बादल छाए रहने और बारिश का अनुमान है।
इस दौरान पंजाब के तापमान में भी कमी देखने को मिलेगी। आज अधिकतर शहरों का तापमान 36 डिग्री के करीब रहने का अनुमान है।
जानें आज का तापमान
अमृतसर- आज शहर का न्यूनतम तापमान 20.7 डिग्री दर्ज किया गया। जो बीते दिन के मुकाबले 6.5 डिग्री और सामान्य से 5.4 डिग्री कम था। आज तापमान 36 डिग्री से कम बने रहने का अनुमान है।
जालंधर- आज शहर का न्यूनतम तापमान 21 डिग्री के करीब दर्ज किया गया। वहीं अधिकतम तापमान 36 डिग्री के करीब रहने का अनुमान है। बारिश का मौसम बना रहेगा।
लुधियाना- पंजाब में सबसे कम न्यूनतम तापमान लुधियाना में 20.2 डिग्री दर्ज किया गया। यह तापमान बीते दिन से 6.5 डिग्री कम था। वहीं आज भी तापमान 36 डिग्री के करीब रहने का अनुमान है।